స్టార్టప్‌లకు తగ్గిన ప్రాధాన్యత
- ఈ ఏడాది బడ్జెట్‌లో తగ్గిన కేటాయింపులు
న్యూఢిల్లీ: దేశంలోని యువతలో ఉన్న నైపుణ్యాన్ని, సృజనాత్మకతను బయటకు తీయడమే గాక నిరుద్యోగులకు ప్రయివేటు రంగంలో ఉద్యో గాలు కల్పించడానికి ఏర్పాటు చేసిన 'స్టార్టప్‌ ఇండియా' కార్యక్రమానికి ఈ ఏడాది బడ్జెట్‌లో నిధులు తగ్గాయి. మోడీ సర్కారు ఎంతో ఆర్భాటంగా చేపట్టిన ఈ పథకం ముందు నుంచి అంతంతమాత్రంగానే సాగుతోంది. రెండు రోజుల క్రితం బీజేపీ సర్కారు ప్రవేశపెట్టిన మధ్యంతర బడ్జెట్‌లోనూ ఈ పథకా నికి కేవలం రూ. 25 కోట్లు మాత్రమే కేటాయించారు. ఇది గతేడాది సవరించిన బడ్జెట్‌ (రూ. 28 కోట్లు) కంటే తక్కువ కావడం గమనార్హం. మేకిన్‌ ఇండియాలో భాగంగా 2016 జనవరి 16న స్టార్టప్‌ ఇండియాకు ప్రధాని మోడీ శ్రీకారం చుట్టారు. కాగా, ఈ పథకం ప్రారంభ దశ నుంచి అవస్థలు పడుతూనే ఉంది. అంకుర సంస్థలు ఏర్పాటు చేయడానికి జౌత్సాహికులు ముందుకు వచ్చినా వారికి సరైన సౌకర్యాలు కల్పించడంలో కేంద్రం విఫలమవుతోందనే వాదన ఉంది. అయితే, విదేశాలలో మాదిరిగా స్టార్టప్‌లు ఏర్పాటు చేసేవారికి ప్రభుత్వమే వీలైన సౌకర్యాలు కల్పిస్తే తప్ప ఈ పథకం నిర్దేశించిన లక్ష్యాలను చేరుకోలేదని ముంబయికి చెందిన ఓ అంకుర సంస్థ అధినేత అభిప్రాయపడ్డారు.
మీ స్నేహితులకు రికమెండ్ చెయ్యండి